1. SVEIKATA VISIEMS. VAISTININKYSTĖS RAIDA IR ŠIŲ DIENŲ IŠŠŪKIAI
Doc. Dr. Tauras Mekas  / Lietuvos sveikatos mokslų universiteto Lietuvos medicinos ir farmacijos istorijos muziejaus direktorius   
Vaistininkystė  lydi žmoniją nuo pat jos atsiradimo. Tauta, norinti išlikti, turi sugebėti gauti maisto, vaistų ir apsiginti. Per tūkstančius metų vaistininkystėje susiformavo augalinių, gyvūninių ir mineralinių vaistinių medžiagų vartojimo tradicijos, buvo įgyta patirtis. Vaistininkystę išmanantys žmonės savo svarba bendruomenei buvo artimi žynių luomui, nors visada pasitaikydavo vienas kitas „specialistas“, besistengiantis vaistų pagalba praturtėti.
	Esminis lūžis vaistininkystėje įvyko XIX a. pradžioje, kai buvo išgrynintos veikliosios  medžiagos ir to įtakoje atsirado farmacijos pramonė. Nuo to laiko iki tol buvęs vos pastebimas komercinis pradas farmacijoje įgyja vis didesnį svorį. Dėl požiūrio į vaistą kaip į prekę padidėja grėsmė, kad vaistas gali pakenkti  ištisoms žmonių grupėms. Pavyzdys – XX a. viduryje įvykusi Thaledomido tragedija ar Vioxx žlugimas XXI a. aušroje.
2. AUGALINIŲ VAISTINIŲ PRODUKTŲ KOKYBĖ, JŲ RACIONALUS IR SAUGUS VARTOJIMAS ŽMOGAUS SVEIKATAI

Prof. dr. Ona Ragažinskienė, akademikas, Vytauto Didžiojo universiteto Gamtos mokslų fakulteto Biologijos katedros profesorė ir Vytauto Didžiojo universiteto Kauno botanikos sodo Vaistinių ir prieskoninių augalų kolekcijų Mokslo sektoriaus mokslo darbuotoja
 prof. habil.. dr. Audrius Maruška, Vytauto Didžiojo universiteto Gamtos mokslų fakulteto Aplinkos tyrimų centro vyriausiasis mokslo darbuotojas
 Grupė atskirų sričių vaistinių augalų mokslininkų-ekspertų kartu su į Lietuvos Respublikos sveikatos apsaugos ministerija sprendžia vaistinių (aromatinių) augalų ir jų kokybiškų augalinių produktų (augalinių ir homeopatinių vaistinių preparatų bei maisto papildų) tausojamąjį bei racionalųjį vartojimą, užtikrinant gyventojų ligų profilaktikos ir sveiko gyvenimo būdo, problemas.. Šioms problemoms spręsti pasiūlyta keli būdai. Vaistinėje augalinėje žaliavoje ir iš jos pagamintuose produktuose susikaupusios biologiškai veikliosios medžiagos turi ne tik gydomąjį  farmakologinį poveikį žmonių organizmui, bet ir kontraindikacijas bei nepageidaujamus poveikius .Vaistinių augalų mokslininkų-ekspertų nuomone, šie augaliniai produktai turi būti realizuojami vaistinėje, kur pacientui turi būti pateikiama visa mokslinė informaciją apie jų vartojimą ir suderinamumą su kitais vaistiniais preparatais (augaliniais, cheminiais, homeopatiniais) bei maisto papildais. Dabar pasaulyje ir Lietuvoje skiriamas didelis dėmesys vaistinių (prieskoninių, aromatinių) augalų auginimui ir kokybiškos, saugios bei efektyvios vaistinės augalinės žaliavos ruošimo procedūroms bei standartizuotos žaliavos naudojimui medicinoje, maisto ir pašarų pramonėje, odontologijoje, kosmetikoje, veterinarijoje. Pasaulyje augalinių vaistinių preparatų bei augalinių maisto papildų rinka kasmet plečiasi 18–20 proc. 
Lietuvoje klesti neigiama savigyda augaliniais vaistiniais produktais. LR sveikatos apsaugos ministerija, kurdama Papildomosios ir alternatyviosios medicinos (PAM), reguliavimo įstatymą bando suvaldyti šį pavojingą reiškinį žmogaus sveikatai, kartais net ir gyvybei.
Paskaitoje bus paliestos kiekvienam žmogui aktualios problemos: kaip sukaupti ir išlaikyti  žmogui energijos resursus, didinti organizmo atsparumą ligos vartojant vaistinių, prieskoninių (aromatinių) augalų kokybiškus, saugius bei efektyvius produktus. 
	Pavojų gali kelti ir nesaikingas bei neatsakingas laiko patikrintų vaistų vartojimas (kuri skatina reklama) bei plintanti savamokslių žolininkų, žiniuonių ir raganų epidemija.
	Paskaitoje bus nenuobodžiai ir netradiciškai pateikta vaistininkystės raida bei jos keliami iššūkiai.
3. ĮROMYMAIS PAGRĮSTA MEDICINA:  GYDYMO AKUPUNKTŪRA GALIMYBĖS
Dr. Dainius Butvila/ Lietuvos sveikatos mokslų universiteto / Reabilitacijos klinika 
Akupunktūra ir šildymas mokslas atsirado Kinijoje ir jau daug šimtmečių yra taikomas ne tik tėvynėje, bet ir Japonijoje, Korėjos pusiasalyje, kitose Azijos šalyse. Akupunktūra šiame regione turi gilias tradicijas, ją puikiai vertina vietos gyventojai, oficialiai pripažįsta šalių vyriausybės. Nors Europoje akupunktūra pradėta taikyti jau XVII a., skepticizmas šio metodo atžvilgiu išlieka. Keliami tokie klausimai ar akupunktūra išties turi terapinį poveikį, ar veikia tik per placebo, įtaigos mechanizmus, ar tai saugi procedūra ir t.t. Ieškant atsakymo į šiuos klausimus, iškyla kontroliuojamų klinikinių tyrimų poreikis.
Lyginant su naujų vaistų klinikiniais tyrimais, akupunktūros pagrindimas dvigubai aklu metodu, gretinimas su placebo poveikiu yra labai komplikuotas ar net neįmanomas, ypač šalyse, kurių gyventojai žino, ką turi jausti procedūros metu. Be to, nemaža dalis, neabejojančių akupunktūros efektyvumu, specialistų mano, kad netaikyti akupunktūros, kai ji gali padėti sergančiam žmogui neetiška, todėl labai sunku tinkamai parinkti kontrolinę grupę. Taip pat, atsižvelgiant į tradicinėje kinų medicinoje naudojamus diagnostinius kriterijus bei jų dinamišką kaitą, gydymo metu dažnai keičiasi adatų ar moksos vietos, manipuliacijos, ir tai dar labiau apsunkina tyrimus. Šios ir kitos priežastys įtakoja, kad daugiausia „tinkamai“ atliktų klinikinių tyrimų atliekama šalyse, kur skepticizmas akupunktūros atžvilgiu didžiausias, kvalifikuotų specialistų yra mažiausiai, tad nestebina, kad tyrimų rezultatai dažnai būna abejotini.
Nepaisant metodologinių sunkumų, vis tik yra pakankamai įrodymų, kad akupunktūra gali būti efektyvi ir saugi, gydant žmones, kuriuos vargina pačios įvairiausios ligos bei simptomai. Atsižvelgdami į atliktus klinikinius tyrimus, Pasaulinės sveikatos organizacijos ekspertai sudarė sąrašą ligų ir būklių, kurioms esant akupunktūros taikymas yra pagrįstas klinikiniais tyrimais. Į pirmą grupę patenka ligos, simptomai, būklės, kurių gydymo efektyvumas akupunktūra yra pagrįstas kontroliuojamais klinikiniais tyrimais (N=28), antroje grupėje rikiuojasi ligos, simptomai, būklės, kurių gydymas akupunktūra yra efektyvus, bet reikalingi papildomi įrodymai (N=63), trečioje – ligos, simptomai, būklės, kurių gydymas akupunktūra yra iš dalies efektyvus, bet pateikiami tik pavieniai kontroliuojami tyrimai, verta taikyti akupunktūrą nes įprastinis gydymas kitais būdais neefektyvus (N=10), o paskutinėje ketvirtoje yra ligos, simptomai, būklės, kurias galima bandyti gydyti akupunktūra, jei specialistas turi specifinių žinių ir adekvačias monitoravimo galimybes (N=7). Vakaruose, tame tarpe ir Lietuvoje, akupunktūra dažniausiai gydomi žmonės, kurios vargina skausmą sukeliantys susirgimai, nervų sistemos sutrikimai ar kitais metodais nepagydomos ligos.
4. "SVEIKATOS IŠSAUGOJIMO IR RTIPRINIMO PRINCIPAI KINŲ MEDICINOJE“ Dr. Dainius Butvila/ Lietuvos sveikatos mokslų universiteto / Reabilitacijos klinika

Šiuolaikinėje medicinoje dažniausiai naudojamos ne paties organizmo pagamintos medžiagos, bet išorinės priemonės – medikamentai, chirurginiai instrumentai. Tai sąlyginai būtų galima pavadinti išorine medicina. Gydomąjį poveikį galima išgauti ir nenaudojant išorinių priemonių, bet gydant iš vidaus – aktyvinant vidinius paties organizmo savireguliacijos mechanizmus. Tai sąlyginai būtų galima pavadinti vidine medicina. Puikiai žinome, kad mūsų kūnas nuolat gamina įvairiausias skausmą, uždegimą mažinančias medžiagas, hormonus, imuninės sistemos komponentus ir tam nebūtinos yra dirbtinės medžiagos. Esame įpratę, kad jei atsirado liga, tai reiškia, kad organizmas nesugebės pats, tik savo vidinių resursų dėka iš jos išsikapstyti, ieškome išorinių priemonių – medikamentų ar chirurginio gydymo. Taip kaip dauguma žmonių 100% neišnaudoja savo protinių sugebėjimų, nepanaudoja 100% raumenų jėgos, taip ir ligos atveju ne visada organizmas panaudoja visus galimus savireguliacijos mechanizmus.
Senovės kinai manė, kad sveikatos ir ilgo gyvenimo paslaptis yra pusiausvyroje tarp kūno vidaus ir jį supančios aplinkos, t.y. prisitaikyme prie Gamtos dėsnių. Kinų medicinoje sveikatą lemia prigimtinės ir įgytos gyvybinės energijos Qi kokybė, kiekis. Ši energija vadinama teisinga – Zheng Qi. Ligą sukeliantys veiksniai vadinami iškreipta energija – Xie Qi. Ligos priežastys gali būti išorinės – vėjas, šaltis, drėgmė, infekcijų sukėlėjai, vidinės – nerimas, baimė, pyktis, perdėtas džiaugsmas, klampus mąstymas ir kt. bei mišrios – dietos, darbo ir poilsio režimo nebuvimas, traumos, vabzdžių bei gyvūnų įkandimas. Norint ilgai ir sveikai gyventi, reikia puoselėti teisingą – Zheng Qi bei vengti iškreiptos energijos Xie Qi poveikio. Dalis kinų medicinoje taikomų ligų profilaktikos bei gydymo priemonių, tokių kaip Taiji, Qigong, akupunktūra, šildymas moksa, taurių terapija, gydymas žolėmis priklauso vidinei medicinai, aktyvinančiai natūralius žmogaus organizmo prisitaikymo, savireguliacijos mechanizmus. Kita dalis metodų padeda pritaikyti aplinką prie konkretaus žmogaus poreikių. Vienas tokių metodų šiandien žinomas Fengshui pavadinimu. Siaurąją prasme tai – menas išrinkti tinkamą vietą būstui arba kapams, plačiąja – kosmologinis aplinkos ir geografijos aiškinimo menas bei mokslas. Visus šiuos metodus jungia vieninga filosofija apie Qi – gyvybinę energiją, kuri cirkuliuoja tiek Žmogaus kūne, tiek jį supančioje aplinkoje. Tinkamas Qi tekėjimas – raktas, atveriantis duris į kokybišką ilgą gyvenimą ir visapusišką Sėkmę.

5.  „AKUPUNKTŪROS RAIDA IR PERSPEKTYVOS LIETUVOJE“  
dr. Alfredas Maruška  Lietuvos akupunktūros, manualinės ir tradicinės liaudies medicinos gydytojų asociacijos vadovas
Lietuvos akupunktūros istoriją galime pradėti rašyti nuo Kotrynos Jogailaitės ir Jono Vazos sūnaus  Žygimanto III  Vazos laikų. Jo gydytojas buvo pirmojo europiečio, Michailo Boimo, susipažinusio ir aprašiusio TCM tėvas. Pirmoji  TCM disertacija pasaulyje  apginta Vilniaus Universitete: Antanas Baranauskas  apsigynė 1828.04.20 ir gavo medicinos daktaro laipsnį. Akupunktūros, kaip specialybės atsiradimas, plėtra ir klestėjimas prasidėjo  nuo 6-o XX a. dešimtmečio. 

6. [bookmark: _GoBack]KANITERAPIJA : KAIP IR KADA ŠUO GALI PADĖTI GYDYMO PROCESE?
 Doc. dr. Vilmante Pakalniškienė/ Kaniterapijos asociacijos prezidentė
	Kaniterapija pasaulinėje praktikoje apibrėžiama kaip alternatyvus ir (ar) pagalbinis gydymo, reabilitacijos būdas. Šios terapijos tikslas yra pasiekti geresnės fizinės, emocinės sveikatos, pagerinti pažintinius bei socialinius įgūdžius, kai naudojamas specialiai paruoštas šuo asmens motyvacijai sustiprinti. 
	Kaniterapija – tai ilgalaikė, turinti atitinkamą struktūrą intervencija, kai dirbama labai mažose grupėse arba individualiai, dalyvaujant ne tik kaniterapeutui, bet ir atitinkamos srities specialistui (medikui, psichologui, logopedui,  kineziterapeutui ir kt.). 
	Egzistuojantys tyrimai įrodo, kad kaniterapijos sesijų metu kinta žmogaus fiziologinės reakcijos, neuromediatorių veikla, pvz., žemėja kraujo spaudimas, kinta žmogaus kūno temperatūra, organizme keičiasi kortizolio, adrenalino, noradrenalino kiekis. Beta endorfinų, prolaktino ir dopamino kiekis didėja, taip pat didėja imunoglobinas A, kinta gliukozės ir insulino kiekis, ypač didėja oksitocino kiekis. 
	Šie fiziologiniai rodikliai turi poveikį žmogaus psichologijai – sumažėja skausmo pojūtis, t.y. keičiasi skausmo slenkstis, baimė, stresas, tai siejama su geresne dėmesio koncentracija ar kitų kognityvinių funkcijų veikla. 
	Tyrimai taip pat rodo, kad asmuo ne tik lengviau ir su mažesnėmis vaistų dozėmis iškenčia skausmingesnes procedūras, bet, esant šalia terapiniam šuniui, labiau pasitiki procedūras atliekančiais medikais. Kai procese dalyvauja terapinis šuo, asmuo yra labiau linkęs laikytis gydymo rekomendacijų. Įvairios atliktos mokslinės studijos pateikia stiprius ryšius tarp kaniterapijos sesijų skaičiaus ir ligos simptomų. Tyrimais nustatyta, kad šuo gali pagelbėti ne tik gydymo proceso metu, pacientams sergant įvairiomis lėtinėmis ligomis, psichikos ligomis, bet ir slaugos institucijose dirbant su senyvo amžiaus pacientais. 

7. [bookmark: _Toc424117423][bookmark: _Toc422232492][bookmark: _Toc424117441][bookmark: _Toc422232510]DELFINŲ TERAPIJA: HOLISTINIO CENTRO GALIMYBĖS KONSTRUOJANT PAGALBĄ ŠEIMAI NEGALIOS SITUACIJOJE

Dr. Brigita Kreivinienė /Delfinų terapijos sk. vedėja, Lietuvos jūrų muziejus

Lietuvos jūsų muziejus yra valstybinė įstaiga, nuo 2001-ųjų teikianti delfinų terapijos paslaugas žmonėms su specialiaisiais poreikiais. Lietuvos jūrų muziejuje delfinų terapijos moksliniai tyrimų pradžia buvo 2003 metai, kuomet, bendradarbiaujant su Klaipėdos jūrininkų ligonine ir Klaipėdos universitetu buvo pradėtas biomedicininis tyrimas, siekiant ištirti delfinų terapijos poveikį vaikams su autizmo sutrikimu. Vėliau, nuo 2007 iki 2011 m. buvo tiriama šeimų, auginančių vaikus su cerebriniu paralyžiumi, nuomonė apie delfinų terapijos užsiėmimus. Kiekvienais metais, bendradarbiaudami su nevyriausybinėmis organizacijomis, Klaipėdos universitetu ir Klaipėdos jūrininkų ligonine, rengiame delfinų terapijos užsiėmimus žmonėms, turintiems įvairią negalią. 2013 metais Sveikatos apsaugos ministras patvirtino higienos normą HN 133:2013 (LR Sveikatos apsaugos ministro įsakymas, 2013 m. balandžio 15 d., Nr. V-374),  pagal kurią yra rengiami delfinų terapijos užsiėmimai.
Delfinų terapija yra viena iš gyvūnų terapijos rūšių. Delfinų terapija taikoma vaikams ir suaugusiems, kurie turi negalią, spec. poreikius ar yra sudėtingoje psichosocialinėje situacijoje. Kiekvienam atskiram delfinų terapijos dalyviui sukuriama intensyvi 10 dienų trukmės programa (ji trunka dvi savaites su dviejų dienų pertrauka po pirmųjų penkių užsiėmimų). Centre dirba šie specialistai: delfinų treneris, socialinis darbuotojas, psichologas ir kineziterapeutas. Kiekvienam dalyviui yra sukuriama individuali programa, atsižvelgiant į jo asmeninius poreikius; be to, delfinų terapijos centre yra rengiamos papildomos terapinės veiklos: piešimas, smėlio užsiėmimai, sensorinę integracija/stimuliacija, šokiai, muzikos užsiėmimai, Shebornė judesio terapijos užsiėmimai, taikoma video analizė. Nuo 2001 m. delfinų terapijos užsiėmimuose dalyvavo vaikai ir suaugusieji su diagnozėmis: autizmas, Aspergerio sindromas, Dauno sindromas, cerebrinis paralyžius, įgyta afazija su epilepsija, emociniai sutrikimai ir enurezė, taip pat seksualinę prievartą patyrę vaikai ir moterys su pogimdyvine depresija. 
Delfinų terapijos programa yra skirta visai šeimai. Teigiama, kad dėl vieno šeimos nario problemų stresą išgyvena visa šeima, todėl jai prireikia socialinės pagalbos. Dažniausiai negalia šeimai sukelia didžiulį stresą, ypač jei kalbame apie chroniškus susirgimus. Šeimos nariai pervargsta nuo nesibaigiančios rutinos ir negerėjančios ligonio būklės, todėl jiems būtina pagalba. Gyvūnų terapija ir specialistų komanda gali suteikti šeimai taip reikalingą socialinę pagalbą. Dalyvavimas delfinų terapijoje suteikia daug teigiamų emocijų ir suartina šeimos narius. Delfinas gali tapti puikiu draugu, padedančiu vaikui ar suaugusiajam siekti teigiamų rezultatų ir tuo pačiu – terapinio proceso tikslų. Mokymasis kartu su delfinais yra malonus užsiėmimas.
Naujasis Delfinų terapijos centras, atvėręs duris 2015 m., yra puikiai pritaikytas neįgaliems vaikams ir suaugusiesiems. Dalyvių patogumui delfinų terapijos užsiėmimai rengiami trijuose skirtingo gylio baseinuose. 
Terapijos metu pagerėja:
* fizinės motorikos funkcijos;
* psichosocialiniai įgūdžiai;
* psichologinė būsena;
* socialinis gyvenimas.
Programos tikslas yra gerinti šeimų, susiduriančių su šeimos nario negalia, gyvenimo kokybę ir stiprinti šeimos darną. Programoje dalyvauja 12 delfinų, kurie, atsižvelgiant į jų norą ir nuotaiką, bendrauja su pasirinktuoju dalyviu. 
Delfinų terapijoje yra taikomi trys pagrindiniai principai:
* Delfinų gerovė. Tai reiškia, kad delfinai yra lygiaverčiai terapinio proceso partneriai, jie niekada neverčiami elgtis taip, kaip jie nenori, o užsiėmimų grafikas yra derinamas su delfinų pasirodymais ir treniruotėmis, kad gyvūnai nepavargtų.
* Holistinis požiūris į šeimą. Tai reiškia, kad šeima yra svarbi terapinio proceso dalis. Mūsų klientas yra šeima, o ne tik vaikas ar suaugęs su negalia, todėl kiekvienai šeimai yra kuriama atskira programa. Terapinio proceso metu atsižvelgiama į individualius dalyvių poreikius. Terapinio proceso tikslas yra siekti psichinės ir psichologinės darnos su gamta ir pačiu savimi jausmo. 
* Etika. Programa yra grindžiama moralinėmis vertybėmis ir normomis – mes laikomės konfidencialumo reikalavimų, neturime išankstinių nuostatų, priimame dalyvius tokius, kokie jie yra, ir su visais elgiamės vienodai.

